b'\n_START_ARTICLE_\nTimothy Poga\xc4\x8dar\n_START_SECTION_\n\xc5\xbdivljenje\n_START_PARAGRAPH_\nObiskoval je srednjo \xc5\xa1olo St. Joseph High School v Clevelandu ter jo leta 1974 zaklju\xc4\x8dil. Diplomiral je leta 1979 s podro\xc4\x8dja ruskega in \xc5\xa1panskega jezika na Univerzi Georgetown. Leta 1981 je magistriral na temo ruskega jezika in knji\xc5\xbeevnosti na Univerzi Kansas v Lawrenceu, kjer je leta 1985 doktoriral s podro\xc4\x8dja slovanskih jezikov in knji\xc5\xbeevnosti. Vmes je za eno leto (1983\xe2\x80\x9384) od\xc5\xa1el na izmenjavo na Moskovsko univerzo v Rusijo._NEWLINE_V letih 1989\xe2\x80\x9393 je bil ravnatelj programa mednarodnih \xc5\xa1tudij na Akademiji znanosti in umetnosti na Univerzi Bowling Green State. Tu je v letih 1987\xe2\x80\x9391 koordiniral program tujih jezikov za osnovne \xc5\xa1ole. V letih 1985\xe2\x80\x9390 je na BGSU deloval kot izredni profesor, od leta 1991 predava kot izredni profesor ru\xc5\xa1\xc4\x8dine. Od leta 1998 je predstojnik oddelka za nem\xc5\xa1\xc4\x8dino, ru\xc5\xa1\xc4\x8dino in vzhodnoazijske jezike._NEWLINE_V letih 1987\xe2\x80\x9395 je bil predsednik in blagajnik Dru\xc5\xa1tva za slovenske \xc5\xa1tudije (Society for Slovene Studies ), leta 1996 je prevzel mesto urednika njihovega \xc4\x8dasopisa, Slovene Studies: Journal of the Society for Slovene Studies, in bil leta 2007 izvoljen za predsednika dru\xc5\xa1tva. V tem letu je ponovno obiskal Moskovsko univerzo, tokrat kot gostujo\xc4\x8di raziskovalec. Od leta 1989 je v vodstvenem odboru clevelandskega Zbora za svetovne zadeve in od leta 2005 \xc4\x8dlan Social Philosophy and Policy Centra na Univerzi BGSU.\n_START_SECTION_\nDelo\n_START_PARAGRAPH_\nPoleg urednikovanja se v okviru svojih raziskovalnih interesov ukvarja predvsem z dojemanjem osebne identitete v ruski knji\xc5\xbeevnosti in kulturi ter knji\xc5\xbeevnimi prevodi. Prevaja ru\xc5\xa1\xc4\x8dino in sloven\xc5\xa1\xc4\x8dino v angle\xc5\xa1\xc4\x8dino, v okviru slovenske knji\xc5\xbeevnosti pa se ukvarja z opusom Ivana Tav\xc4\x8darja. Bli\xc5\xbea se izid njegovega prevoda Viso\xc5\xa1ke kronike. Je strokovnjak za ruski jezik, literaturo, kulturo in film ter pou\xc4\x8devanje na daljavo. Pripravlja te\xc4\x8daje in \xc5\xa1tudije na temo sodobne in tradicionalne ruske kulture in je soustvarjalec \xc5\xa1olskih publikacij o ruskih in slovenskih knji\xc5\xbeevnih delih.'